CELEX: 32017R2212
Language: hu
Date: 2017-11-30 00:00:00
Title: A Tanács (EU) 2017/2212 rendelete (2017. november 30.) az ukrajnai helyzetet destabilizáló orosz intézkedések miatt hozott korlátozó intézkedésekről szóló 833/2014/EU rendelet módosításáról

1.12.2017   
            
            
               HU
            
            
               Az Európai Unió Hivatalos Lapja
            
            
               L 316/15
            
         A TANÁCS (EU) 2017/2212 RENDELETE
   (2017. november 30.)
   az ukrajnai helyzetet destabilizáló orosz intézkedések miatt hozott korlátozó intézkedésekről szóló 833/2014/EU rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 215. cikkére,
   tekintettel az ukrajnai helyzetet destabilizáló orosz intézkedések miatt hozott korlátozó intézkedésekről szóló 2014/512/KKBP határozat módosításáról szóló, 2017. november 30-i (KKBP) 2017/2214 tanácsi határozatra (1),
   tekintettel az Európai Unió külügyi és biztonságpolitikai főképviselője és az Európai Bizottság együttes javaslatára,
   mivel:
   
               (1)
            
            
               A Tanács 2014. július 31-én elfogadta a 833/2014/EU rendeletet (2).
            
         
               (2)
            
            
               A Tanács 2017. november 30-án elfogadta a (KKBP) 2017/2214 határozatot, hogy engedélyezze az Európai Unió közös katonai listáján szereplő és az ExoMars 2020 misszió keretében az ExoMars szállítóegység repüléséhez és az ExoMars leszállóegység tesztjeihez és repüléséhez szükséges, legalább 70 %-os koncentrációjú hidrazint (CAS 302-01-2) érintő bizonyos műveleteket.
            
         
               (3)
            
            
               A módosítások a Szerződés hatálya alá tartoznak, ennélfogva – különösen a valamennyi tagállam által történő egységes alkalmazásuk biztosítása céljából – a végrehajtásukhoz uniós szintű jogszabály szükséges.
            
         
               (4)
            
            
               A 833/2014/EU rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 833/2014/EU rendelet 4. cikke az alábbiak szerint módosul:
   
               1.
            
            
               A következő bekezdés kerül beillesztésre:
               „(2aa)   Az (1) bekezdés a) és b) pontjában említett tilalmak nem alkalmazandók a legalább 70 %-os koncentrációjú hidrazin (CAS 302-01-2) eladásához, szolgáltatásához, átadásához vagy kiviteléhez, továbbá behozatalához, beszerzéséhez vagy szállításához kapcsolódó technikai segítség, finanszírozás vagy pénzügyi támogatás közvetlen vagy közvetett nyújtására, feltéve, hogy az említett technikai segítség, finanszírozás vagy pénzügyi támogatás a következő célokra szánt hidrazinra vonatkozik:
               
                           a)
                        
                        
                           az ExoMars 2020 misszió keretében az ExoMars leszállóegység tesztjei és repülése, az említett misszió egyes szakaszainak szükségleteivel összhangban lévő mennyiségben, amely a misszió teljes időtartamának tekintetében nem haladja meg az összesen 5 000 kg-ot; vagy
                        
                     
                           b)
                        
                        
                           az ExoMars 2020 misszió keretében az ExoMars szállítóegység repülése, a repülés szükségleteivel összhangban lévő mennyiségben, amely nem haladja meg az összesen 300 kg-ot.”;
                        
                     
         
               2.
            
            
               a (2b) bekezdés helyébe a következő szöveg lép:
               „(2b)   A (2a) és a (2aa) bekezdésben említett műveletekhez kapcsolódó technikai segítség, finanszírozás vagy pénzügyi támogatás közvetlen vagy közvetett nyújtásának feltétele az, hogy azt az illetékes hatóságok előzetesen engedélyezzék.
               Az engedélykérelmezők minden előírt vonatkozó információt kötelesek megadni az illetékes hatóságok részére.
               Az illetékes hatóságok valamennyi megadott engedélyről értesítik a Bizottságot.”.
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. november 30-án.
      
         
            a Tanács részéről
         
         
            az elnök
         
         K. SIMSON
      
   
   
      (1)  Lásd e Hivatalos Lap 20. oldalát.
   
      (2)  A Tanács 833/2014/EU rendelete (2014. július 31.) az ukrajnai helyzetet destabilizáló orosz intézkedések miatt hozott korlátozó intézkedésekről (HL L 229., 2014.7.31., 1. o.).